(BONS ESGOTATS) La ciutadania podrà adquirir el Bo Comerç 2025
2025-07-24

Cada edició ha sigut tot un èxit i l’Ajuntament de Burjassot, a través de la Regidoria de Comerç, dirigida per Rosa Coca, en col·laboració amb la Cambra de Comerç de València, espera que, novament, la campanya del Bo Comerç de Burjassot siga ben acollida tant per la ciutadania com pel comerç local que veu com es dinamitza la seua activitat comercial.

La campanya del Bo Comerç donarà l’oportunitat a les persones que traguen el bo de poder gastar 100€, dels quals el Consistori aportarà la mitat, 50€. En esta edició, les persones que traguen el seu Bo podran fer un gasto de 100€ en els comerços adherits a la campanya abonat la mitat a l’hora d’aconseguir el bo. Es podran sol·licitar dos bons per persona i la campanya està oberta tant a empadronats com a no empadronats. Una vegada adquirits, els Bons es podran arreplegar en CEMEF, en l’Avinguda Mare de Déu dels Deseparats, 26.

“Per tercer any, apostem per continuar dinamitzant el nostre comerç local al mateix temps que ajudem a les economies de les nostres famílies aportant la mitat del valor del Bo Comerç. Poder gastar-se 100€ en qualsevol dels comerços i serveis associats havent desemborsat tan sols la mitat, és una gran ajuda per a poder realitzar aquelles compres necessàries”, ha assenyalat l’alcalde de Burjassot, Rafa García, qui també ha destacat “la gran acceptació de la campanya tant per part de la ciutadania com dels comerciants. I, és que, qualsevol acció que siga en benefici de la nostra ciutat, que siga del grat de la nostra ciutadania, continuarà estant en la nostra línia de treball”.

L’Ajuntament ha reservat un contingent de 375 bons per a la seua adquisició per part de les persones majors de 65 anys, els qui podran acudir físicament amb cita prèvia a CEMEF a partir del 22 d’abril i fins al dia 30 del mateix mes. La cita prèvia s’obrirà el dilluns 14 d’abril i es podrà demanar presencialment, en les oficines de CEMEF SLU (c/ Mare de Déu dels Desemparats, 26) com telefònicament en el 96 316 02 50, en horari de dilluns a divendres, de 09.00 a 14.00 hores. S’haurà d’aportar una fotocòpia del DNI i la compra del bo no podrà ser realitzada per una tercera persona. No s’admetran pagaments en efectiu.

Es posaran en circulació 3.700 bons els quals es podran adquirir en la pàgina web del Bo Comerç, entre el 22 d’abril i el 30 de juny, mateix període en el qual es podran gastar.

Una vegada adquirits, en les següents 24 hores (un dia més tard de la compra) es podran arreplegar directament en CEMEF, en horari de matí, de 9.00 a 14.00 hores, de dilluns a divendres. Els primers bons, per tant, es podran arreplegar el dimecres 23 d’abril. CEMEF ha habilitat també un horari de vesprada, dimarts i dijous, fins a les 17.00 hores, ininterromput des de les 14.00 hores per a la setmana del 23 i la setmana del 28 d’abril. La resta de dies, fins a esgotar la recollida, serà només en horari de matí.

El bo és d’ús exclusiu en els comerços adherits a la campanya i no permetrà la retirada d’efectiu. Es consultar el saldo, sense cap cost, en la web https://www.tutarjetaregalo.com.